Phil Varone

Philip Varone (s. 4. joulukuuta 1990 Vaughan, Ontario) on kanadalainen jääkiekkoilija, joka pelaa Saksan pääsarjassa DEL-liigajoukkue Düsseldorfer EG:ssa. Pelipaikaltaan Varone on keskushyökkääjä.

Ura 
OHL-joukkue Kitchener Rangers varasi Varonen vuoden 2006 CHL:n varaustilaisuudessa neljännellä kierroksella. Varone pelasi Rangersissa kauden 2006-2007 lopun sekä kauden 2007-2008 alun ennen siirtymistään London Knightsiin, jossa hän pelasi neljällä eri kaudella. Viimeisen juniorikautensa alussa Varone tuli kaupatuksi Knightsista Erie Ottersiin. Hän teki Ottersissa 55 runkosarjaottelussa tehot 33+48=81 sekä seitsemässä pudotuspeliottelussa tehot 3+10=13.

San Jose Sharks varasi Varonen viidennellä kierroksella vuoden 2009 NHL:n varaustilaisuudessa. Sharks ja Varone eivät kuitenkaan solmineet tulokassopimusta. Kaudeksi 2011-2012 Varone teki sopimuksen AHL-joukkue Rochester Americansin kanssa. Ensimmäisellä ammattilaiskaudellaan Varone oli AHL:n eniten syöttöpisteitä kerännyt tulokas tehtyään 76 runkosarjaottelussa tehot 11+41=52. Maaliskuussa 2012 Americansin NHL-yhteistyöseura Buffalo Sabres solmi Varonen kanssa kolmen vuoden mittaisen tulokassopimuksen. Varone teki NHL-debyyttinsä 23. tammikuuta 2014 ottelussa Carolina Hurricanesia vastaan. Hän sai ottelussa jääaikaa 10.36 minuuttia sekä sai yhden syöttöpisteen. Ensimmäisen maalinsa hän teki neljännessä ottelussaan viisi päivää myöhemmin.

Heinäkuussa 2015 Sabres ja Varone solmivat yksivuotisen jatkosopimuksen. Helmikuussa 2016 Varone kaupattiin Ottawa Senatorsiin. Uudessa joukkueessaan Varone pelasi loppukauden aikana yhden NHL-ottelun sekä 21 ottelua AHL-farmiseura Binghamton Senatorsissa. Varone teki kauden päätteeksi Senatorsin kanssa vuoden mittaisen 700 000 dollarin arvoisen jatkosopimuksen. Hän pelasi suurimman osan kaudesta Binghamtonissa toimien joukkueen varakapteenina. Ottawan NHL-kokoonpanoon hänet kutsuttiin yhteensä seitsemään otteluun.

Sopimuksen päätyttyä Varone siirtyi heinäkuussa 2017 Philadelphia Flyersiin kaksi kautta kattaneella sopimuksella. Sopimuksen ensimmäisen vuoden Varone pelasi Flyersin farmiseura Lehigh Valley Phantomsissa, jossa hän teki 74 runkosarjaottelussa tehot 23+47=70 sijoittuen koko AHL:n pistepörssin toiseksi Chris Terryn jälkeen. Varone palkittiin AHL:n arvokkaimmalle pelaajalle annettavalla Les Cunningham Awardilla. Seuraavalla kaudella 2018-2019 Varone vakiinnutti paikkansa Flyersin NHL-kokoonpanossa, jossa hän pääsi esiintymään 47 ottelussa.

Varone teki yksivuotisen kaksisuuntaisen sopimuksen Montreal Canadiensin kanssa heinäkuussa 2019. Varone pelasi yhteistyöseura Laval Rocketissa eikä esiintynyt yhdessäkään ottelussa Canadiensissa, joka kauppasi hänet Helmikuussa 2020 Pittsburgh Penguinsiin. Myös Penguins lähetti Varonen suoraan AHL:ään, farmiseura Wilkes-Barre/Scranton Penguinsiin, jossa hän ehti pelata kuudessa runkosarjaottelussa.

Lokakuussa 2020 NHL:ssä yhteensä 97 ottelua pelannut Varone jätti Pohjois-Amerikan taakseen ja siirtyi kazakstanilaiseen KHL-joukkue Barys Nur-Sultaniin. Hän oli kaudella 2020-2021 joukkueensa kahdeksanneksi tehokkain pelaaja tehtyään 42 runkosarjaottelussa tehot 9+16=25. Barys tippui heti pudotuspelien ensimmäisellä kierroksella. Varone pelasi neljä pudotuspeliottelua tehden yhden maalin sekä yhden syöttöpisteen.

Kesällä 2021 Sveitsin pääsarjassa NLA:ssa pelaava Lausanne HC ilmoitti tehneensä vuoden mittaisen sopimuksen Varonen kanssa. Varone pelasi Lausannessa vain 13 ottelua ennen kuin hänen sopimuksensa purettiin marraskuussa ja hän siirtyi samassa sarjassa pelanneeseen loukkaantumisista kärsineeseen SC Berniin.

Tilastot

Lähteet

Viitteet 

Kanadalaiset jääkiekkoilijat
San Jose Sharksin varaamat pelaajat
Vuonna 1990 syntyneet
Elävät henkilöt